SKRIFTLIG FORESPØRGSEL E-0330/02

af Stavros Xarchakos (PPE-DE) til Kommissionen

(12. februar 2002)

Om: Farlig forurening af Ægæerhavet fra et tyrkisk ophugningsværft

Ifølge en offentliggørelse i den seriøse engelsksprogede avis New Europe (nr. 20-26. januar 2002) blev 17 Greenpeace-medlemmer midt i januar arresteret af det tyrkiske politi, mens de ved et ophugningsværft i Izmir demonstrerede mod den miljøforurening, som værftet forårsager. Greenpeace hævder, at der under ophugningsprocessen frigøres farlige giftstoffer, der forurener vandet i Ægæerhavet og medfører sundhedsfare for ikke alene de tyrkiske indbyggere i området men også de mange EU-indbyggere, dvs. befolkningen på de græske øer, som befinder sig i nærheden.

Har Kommissionen kendskab til de ovennævnte hændelser? Hvordan agter Kommissionen at reagere med henblik på at beskytte de græske indbyggeres sundhed på de ægæiske øer samt den tyrkiske befolknings sundhed i kystområderne i Lilleasien? Hvordan vurderer Kommissionen den tyrkiske regerings skridt i forbindelse med arrestationen af miljøforkæmpere, der tilhører verdens største miljøorganisation, og som protesterer imod forureningen af det græske øhav? Hvordan har de tyrkiske myndigheder, som Kommissionen tit har kontakt med, officielt taget stilling til denne antidemokratiske handling begået af landets sikkerhedsmyndigheder?

Svar afgivet på Kommissionens vegne af Günter Verheugen

(5. april 2002)

Kommissionen blev underrettet om hændelsen i Det Ægæiske Hav.

Både med hensyn til Det Ægæiske Hav og andre steder vil Kommissionen undersøge problemet med medlemsstater, der eksporterer skibe til ophugning, som indeholder farlige stoffer. Det er den største bekymring. Mindst 50 % af de skibe, der bliver hugget op i Tyrkiet, kommer fra virksomheder i EU. Det er meningen, at skibsindustrien skal fjerne alle farlige stoffer fra skibene, inden de eksporteres.

Den retlige situation i EU for eksport af skibe til ophugning, som indeholder farlige stoffer, er følgende: Eksport af affald fra EU er omfattet af Rådets forordning (EØF) nr. 259/93 af 1. februar 1993 om overvågning af og kontrol med overførsel af affald inden for, til og fra Det Europæiske Fællesskab(1), (overførselsforordningen), med ændringer. Overførselsforordningen indeholder bl.a. bestemmelserne i Basel-konventionen, også dens forbud mod eksport af farligt affald fra OECD-lande til lande, som ikke er medlemmer af OECD. Eksportforbuddet i Basel-konventionen er endnu ikke retligt bindende og i kraft internationalt, men er alligevel gennemført og retligt bindende for medlemsstaterne.

Det er Kommissionens opfattelse, at skibe, der er bestemt til ophugning, bør betragtes som affald og også farligt affald, hvis de ikke er blevet tømt for last og andre farlige materialer. I overensstemmelse med eksportforbuddet i Basel-konventionen er der ifølge EU's bestemmelser forbud mod eksport fra EU af skibe bestemt til affald og skibe bestemt til genvinding til lande, som ikke er medlemmer af OECD, hvis der er tale om farlige stoffer. Eventuel eksport af skibe bestemt til ophugning, som ikke er omfattet af noget forbud (bestemt til genvinding og ikke-farlige) er stadig omfattet af kontrolkrav, og det kræves ifølge EU's bestemmelser generelt, at genvindingsbehandlingen i bestemmelseslandet skal være miljøvenlig.

Situationen er følgende, hvad angår Tyrkiet: Tyrkiet blev part i Basel-konventionen om kontrol af grænseoverskridende overførsel af farligt affald og bortskaffelse heraf den 20. december 1994. Med den tyrkiske bestemmelse om kontrol med farligt affald (27. august 1995, nr. 22387), der er baseret på konventionen, indførte Tyrkiet forbud mod import af al slags farligt affald i 1995. Tyrkiet har en passende national lovgivning vedrørende ophugning af skibe, som beskytter miljøet og sikrer sundhed og sikkerhed på arbejdspladsen. Men i praksis er det nødvendigt at styrke håndhævelsen af de tyrkiske bestemmelser. Dette forklarer, hvorfor skibe, som indeholder farlige stoffer, stadig bliver hugget op i Tyrkiet.

Kommissionen er i færd med at udarbejde en strategi for beskyttelse af havmiljøet, som skal gælde for alle havene omkring EU, også Det Ægæiske Hav. Strategien vil give medlemsstaterne retningslinjer med hensyn til beskyttelse af havmiljøet. Det er deres ansvar, f.eks. gennem streng håndhævelse af overførselsforordningen. Miljøbeskyttelse i Det Ægæiske Hav er også del af en bilateral aftale mellem Grækenland og Tyrkiet.

Grunden til, at Greenpeace-demonstranterne blev arresteret var, at det var en demonstration, som ikke var tilladt. Selv om Kommissionen gerne så, at Tyrkiet havde demonstrationsfrihed, som var baseret på normerne i EU, lader det dog ikke til, at der var noget udemokratisk ved det, der skete.

(1) EFT L 30 af 6.2.1993.